ߖߊ߯ߓߊ߫_ߞߟߍ_ߝߟߐߡߊ
ߢߌ߲߬ߧߊ ߞߊ߲ߞߋ ߟߎ߬
ߦߌߟߡߊ ߝߊߙߊ߲ߝߊ߯ߛߌߣߍ߲: ߸. ߢߌ߲߬ߧߊ߬ ߞߊ߲ߞߋ ߟߎ߬߸ ߦߊ߬ߣߌ߲߬ ߜߐ߬ߛߐ߲߬ߞߐ ߥߟߌ߬ ߕߍ߫. ߓߍߟߑߗ߭ߌߞ ߣߌ߫ ߟߎߞߑߛߍ߲ߓߎߙߜ߭ ߟߎ߫ ߛߋ߲߭ ߕߎ߲߬ ߕߍ߫ ߞߍ߬ߟߍ ߘߐ߫ ߕߋ߲߬ ߝߛߊߦߌ߫߸ ߞߏ߬ߣߵߊ߬ߟߎ߬ ߡߊߜߐ߬ߙߐ߲߬ߞߕߐ߬ ߘߴߊߟߏߡߊ߲ߘߎ߯ ߓߟߏ߫. ߢߌ߲߬ߧߊ߬ ߞߊ߲ߞߋ ߡߍ߲ ߠߎ߬ ߞߍ߫ ߘߊ߫ ߞߍ߬ߟߍ ߕߎ߬ߡߊ ߟߊ߫߸ ߢߌ߲߬ߧߊ ߞߊ߲ߞߋ ߘߐߥߛߊ߬ߣߍ߲ ߠߎ߫ ߟߋ߬ ߟߊߘߊ߲߫ ߘߊ߫ ߝߊ߯ߘߐߞߍ߫ ߁߉߲ ߓߊ߲߫ ߕߎߡߊ ߣߌ߫ ߝߊ߯ߘߐߞߍ߫ ߂߀߲ ߘߊߡߌߣߊ ߟߊ߫. ߢߌ߲߬ߧߊ߬ ߞߊ߲߬ߞߋ߬ ߓߟߋߓߟߋ ߝߌ߬ߟߊ߬ ߟߎ߫ ߟߋ߬ ߣߐ߬ߣߐ߬ ߘߊ߫. ߛߊ߬ߓߊ ߟߎ߬ ߕߘߍ߬ ߦߋ߫ ߞߘߐ߬ߡߊ߲߬ߓߊ ߟߎ߬ ߟߋ߬ ߘߌ߫߸ ߏ߬ ߕߘߍ߬ ߦߋ߫ ߓߑߙߎߛߑߞߊ ߟߎ߬ ߟߊ߫ ߞߏߕߌ߯ ߝߟߐ߫ ߏߕߏ ߝ߭ߐ߲߫ ߓߌߛߑߡߊߙߞ ߓߊ߯ߙߊߣߐ ߟߋ߬ ߘߌ߫. ߏ߬ ߕߘߍ߬ ߦߋ߫ ߝߊ߬ߙߊ߲߬ߛߌ߬ ߟߊ߫ ߖߎ߯ߦߊ ߞߊ߬ߟߊߡߊ߬ ߞߊ߬ߦߌ߯ ߊߟߑߛߊߛ-ߟߏߙߍ߲߫ ߡߌ߬ߘߊ߬ ߕߎߡߊ ߟߊ߫߸ ߓߌߛߑߡߊߙߞ ߕߘߍ߬ ߦߋ߫ ߕߍߓߊ߯ߦߊߞߏ ߝߊ߲߬ߝߘߊ ߟߋ߬ ߢߊߢߌߣߌ߲ ߞߊ߲߬߸ ߊ߬ ߞߊ߬ ߝߊ߬ߙߊ߲߬ߛߌ߬ ߟߊߞߋ߲߬ߛߎ߫ ߞߊ߲ߓߍ߲ ߕߌ߲ ߝߊ߲߭ߝߍ߬߸ ߞߵߏ߬ ߟߊߥߟߌ߬ ߢߌ߲߬ߧߊ߬ ߜߘߍ߫ ߟߊߘߊ߲ ߓߊ߬ߟߌ ߘߌ߫ ߊߟߏߡߊ߲ߘߎ߯ ߡߊ߲߬ߛߊ߬ߟߊ ߞߊ߲ߡߊ߬. ߊ߬ ߘߊߡߌ߬ߣߊ߬ߕߐ߬ߟߊ ߞߍߣߍ߲ ߁߈߇߉ ߟߊ߫߸ ߡߊ߬ߘߏ߲߬ߢߐ߲߰ߠߊ߬ ߝߟߐ ߘߏ߲߬ ߘߴߊߟߏߡߊ߲ߘߎ߯ ߣߌ߫ ߏߕߑߙߌߛ߭-ߤߐ߲ߜ߭ߙߌ ߟߎ߫ ߟߋ߬ ߝߟߐ߫ ߕߍ߫. ߌߕߊߟߌ߫ ߝߣߊ߫ ߞߵߊ߬ ߟߊ߫ ߕߘߍ߬ߒߘߐ߬ߟߌ ߢߌ߬ߣߌ߲߬ߞߊ߬ߟߌ ߞߍ߫ ߊߟߏߡߊ߲ߘߎ߯ ߣߌ߫ ߏߕߑߙߌߛ߭ ߟߎ߬ ߟߊ߫ ߞߏߟߊߘߍߢߐ߲߯ߦߊ ߘߐ߫ ߁߈߈߁ ߠߊ߫߸ ߞߵߏ߬ ߟߊߥߟߌ߬ ߝߊ߬ߙߊ߲߬ߛߌ߫ ߞߐߘߏ߲ߓߊ߯ߦߊ ߡߊ߬߸ ߏ߬ ߡߍ߲ ߞߵߊ߬ ߛߋ߲߭ ߛߎ߫ ߕߎߣߛߌ߫߸ ߞߵߊ߬ ߕߘߍ߬ ߌߕߊߟߌ߫ ߓߘߊ߫ ߓߊ߲߫ ߘߎ߰ߞߟߏ ߏ߬ ߡߊߢߌߣߌ߲߫ ߠߊ߫. ߝߊ߬ߘߌ߬ߛߓߊ߬ߡߊ ߓߍ߲߬ߘߐ ߘߏ߫ ߞߍ߫ ߘߊ߫ ߘߓߊ߬ߕߊ ߂߀ ߡߊ߬: ߛߓߊ߬ߓߍ߲ ߥߟߊ߫ ߢߌ߲߬ߢߐ߲߮ ߛߓߊ߬ߣߍ߲ ߠߎ߬. ߥߊ߯ߕߌ ߏ߬ ߟߊ߫ ߌߕߊߟߌ߫ ߕߘߍ߬ ߦߋ߫ ߕߑߙߍ߲ߕߍ߲߫ ߣߴߌߛߑߕߙߌ߫ ߘߎ߰ߞߟߏ ߟߎ߬ ߡߊߞߊߣߌ߲ ߞߊ߲߬߸ (ߌߕߊߟߌ߫) ߘߎ߰ߞߟߏ߬ ߟߊߕߊ߬ߡߌ߲߬ߓߊߟߌ ߡߍ߲ ߕߘߍ߬ ߦߋ߫ ߏߕߙߌߛ߭ߑߞߊ ߟߎ߬ ߓߟߏ߫. ߓߍ߲߬ߘߐ ߟߊߞߎߘߦߊ߫ ߘߊ߫ ߛߋ߲߬ߧߊ߫ ߦߙߌߞߊ߫߸ ߤߊߟߌ߬ ߣߴߊ߬ ߕߘߍ߬ ߘߊ߫ ߞߏ߫ ߌߕߊߟߌ߫ ߞߎ߲߬ߕߋߟߋ߲ ߡߊ߲ߝߍߣߍ߲߫ ߕߘߍ߬ ߦߋ߫߸ ߌߕߊߟߌ߫ ߣߌ߫ ߝߊ߬ߙߊ߲߬ߛߌ߫ ߞߊ߬ ߜߎ߲߬ߘߎ߬ߘߐ߬ ߞߟߊߣߐ߯ߦߊߟߌ ߘߏ߫ ߞߴߊ߬ ߣߌ߫ ߝߊ߬ߙߊ߲߬ߛߌ߬ ߕߍߓߍ߲ߞߏ ߟߊ߫ ߁߉߀߂ ߟߊ߫. ߝߊ߬ߙߊ߲߬ߛߌ߫ ߞߊ߬ ߌߕߊߟߌ߫ ߡߊ߲߬ߛߊ߬ߟߊ ߟߊ߫ ߕߍߓߊ߮ߦߊ ߕߊ߯ߡߊ ߟߎ߬ ߞߍ߫ ߟߋ߬߸ ߛߴߏ߬ ߘߌ߫ ߝߊ߬ߙߊ߲߬ߛߌ߫ ߕߊ߲߬ߞߊ߫ ߞߟߊߘߊ ߝߌߟߊ ߘߐ߫ ߞߟߍ ߡߊ߬߸ ߞߏ߬ߣߵߊ߬ ߕߘߍ߬ ߦߋ߫ ߤߊߡߌ߲߫ ߠߊ߫ ߊߟߏߡߊ߲ߘߎ߯ ߣߌ߫ ߏߕߑߙߌߛ߭-ߤߐ߲ߜ߭ߙߌ ߟߎ߫ ߟߊ߫ ߞߏ ߟߊ߫. ߘߎ߰ߞߟߏ߬ ߦߙߍߦߙߍ ߘߏ߫ ߞߍ߫ ߘߊ߫ ߡߋߛߣߊ߫ ߁߉߀߈ ߠߊ߫: ߏߕߙߌߛ߭-ߤߐ߲ߜ߭ߙߌ߫ ߘߊ߯ߘߐ (ߋߕߡߊߗ߭ߐߙ) ߕߘߍ߬ ߦߴߊ߬ ߝߍ߬ ߞߊ߬ ߌߕߊߟߌ߫ ߝߛߏ߬ߝߛߊ ߏ߬ ߕߣߐ߬ߓߐ߫߸ ߊ߬ ߞߵߊ߬ ߝߐ߫ ߊߟߏߡߊ߲ߘߎ߯ ߢߍ߫ ߞߴߊ߬ߟߎ߬ ߦߋ߫ ߌߕߊߟߌ߫ ߞߟߍ߬. ߞߏ߬ߣߌ߲߬ ߡߊ߲߬ߛߊ߫ ߜ߭ߎ߳ߦߏߡ ߂߲ ߞߵߊ߬ ߓߊ߲߬ ߗߏ߫߸ ߞߴߏ߬ ߦߋ߫ ߛߓߊ߬ߓߍ߲ ߠߊ߫ ߗߙߐߞߐߟߌ ߟߋ߬ ߘߌ߫. ߊߟߏߡߊ߲ߘߎ߯ ߕߘߍ߬ ߘߌ߫ ߛߋ߫ ߞߵߊ߬ ߟߊ߫ ߖߌ߰ߦߊ ߟߊ߫ ߏߕߏߡߊ߲߫ ߡߊ߲߬ߛߊ߬ߟߊ ߞߊ߬ߣߌ߲߬ߦߋ ߟߎ߬ ߘߐ߫߸ ߡߍ߲ ߠߎ߬ ߛߍߥߊߣߍ߲߫ ߕߎ߲߬ ߕߍ߫ ߥߌ߲ߛߑߕߐ߲߫ ߗߐߗߌߟ ߟߊ߫ ߓߊ߲߬ߠߌ߲ ߠߊ߫ ߡߊ߲߬ߛߊ߬ߟߊ߫ ߘߍ߬ߣߍ߲ ߠߊ߫ ߞߟߍ߬ߞߍ߬ ߕߊߞߎߟߎ߲ ߝߋ߰ߙߋ߬ߞߏ ߘߴߊ߬ߟߎ߫ ߡߊ߬. ߌ߬ߙߌ߬ߛߌ߬ ߟߊ߫ ߞߐ߲߬ߞߐ߲߬ߒ߬ߡߊ߬ߟߌ ߕߟߍ ߡߊߡߊ߬ߙߊ߬ߟߌ ߟߊ߫߸ ߏ߬ ߕߘߍ߬ ߓߘߊ߫ ߓߊ߲߫ ߡߊߕߍ߰ ߟߊ߫. ߖߊ߰ ߞߵߊ߬ ߕߘߍ߬ ߡߊ߲߬ߛߊ߬ߟߊ߫ ߘߍ߬ߣߍ߲ ߡߍ߲ ߕߘߍ߬ ߦߋ߫ ߏߕߏߡߊ߲߫ ߡߊ߲߬ߛߊ߬ߟߊ ߟߊߞߊ߲ߘߊ߫ ߟߊ߫߸ ߏ߬ ߦߋ߫ ߌ߬ߙߌ߬ߛߌ߫ ߢߌ߲߭ ߠߋ߬ ߘߌ߫ ߡߎ߬ߕߎ߲߬. ߊ߬ ߕߘߍ߬ ߦߋ߫ ߕߎߙߑߞߌ߫ ߞߣߐ߫ ߟߋ߬ ߥߊ߯ߕߌ ߏ߬ ߟߊ߫߸ ߞߴߊ߬ ߓߴߊ߬ ߡߊߘߏ߬ ߊߟߏߡߊ߲ߘߎ߯ ߟߊ߫߸ ߞߴߏ߬ ߟߋ ߞߋߟߋ߲ߔߋ߫ ߘߌ߫ ߛߴߊ߬ ߓߐ߫ ߟߊ߫ ߟߊ߬ߞߋ߲߬ߛߎ߬ߟߌ ߏ߬ ߘߐ߫. ߏ߬ ߘߐ߫ ߊ߬ ߘߌ߫ ߛߋ߫ ߞߊ߬ߣߌ߲߬ߦߋ ߟߎ߬ ߛߐ߬ߘߐ߲߬ ߠߊ߫ ߡߌ߬ߙߌ߲߬ߘߌ߬ ߞߐ߲ߛߐ߲ߧߊߣߍ߲ ߠߎ߬ ߘߐ߫ ߕߍߡߊߞߐ߯ߖߌ ߕߌ߲߬ߞߎߘߎ߲ ߠߎ߬ ߘߐ߫߸ ߞߏߞߊߛ߸ ߊ߬ ߣߌ߫ ߡߙߊߞߍߛ߭. ߝߊ߬ߙߊ߲߬ߛߌ߬ ߝߣߊ߫ ߣߊ߬ ߘߊ߫ ߟߊߓߊ߲߫ ߓߐ ߡߵߊ߬ ߟߊ߫ ߡߊ߬ߞߎ߲ ߘߐ߫.ߞߊ߬ ߜߎ߲߬ߘߎ߬ߘߐ߬ ߣߊ߲߬ߕߌ߰ ߓߍ߲ߘߐ ߘߏ߫ ߞߟߊ߬ߣߐ߬ߦߊ߬ ߘߊ߫ ߝߊ߬ߙߊ߲߬ߛߌ߬ ߣߴߌ߬ߙߌ߬ߛߌ߬ ߕߍ߫ ߘߓߊ߬ߕߊ ߂߉ ߡߊ߬ ߁߈߉߁ ߠߊ߫߸ ߌ߬ߙߌ߬ߛߌ߬ ߞߍ ߞߐ߫ ߞߵߊ߬ ߓߟߏߣߐ߫ ߝߟߐ ߓߌ߬ߟߊ߬ ߔߊ߬ߙߌ߫ ߣߐ߭ ߘߐ߫. ߕߍߓߊ߯ߦߊߟߌ ߛߎߥߊ߲ߘߟߌ ߏ߬ ߝߐߛߓߍߦߊߣߍ߲߫ ߡߊ߲߬ߕߏ߲߬ߕߍ߬ߦߊ ߓߘߍ߬ߓߘߍ߬ߟߌ ߟߋ߫ ߡߊ߬. ߓߍ߲߬ߘߐ ߏ߬ ߟߊߓߊ߯ߙߊ ߘߊߡߌ߬ߣߊ߬ ߘߊ߫ ߞߏߟߌ߲ߞߏߟߌ߲ ߂߇ ߟߋ߬ ߡߊ߬ ߁߈߉߃ ߟߊ߫. ߝߊ߬ߙߊ߲߬ߛߌ߬ ߣߴߌ߬ߙߌ߬ߛߌ߬ ߟߎ߬ ߟߊ߫ ߢߌ߲߬ߧߊ ߏ߬ ߝߊ߲߬ߞߊߘߏ߲߬ ߘߊ߫ ߁߉߁߂ ߟߋ߬ ߟߊ߫߸ ߞߊ߬ ߡߊ߬ߞߊ߲߬ߞߊ߲߬ߠߌ߲ ߢߌ߲߭ߧߊ ߘߏ߫ ߞߎ߲߬ߘߐ߬ߝߐ߫ ߖߡߊ߬ߣߊ ߝߌ߬ߟߊ ߟߎ߬ ߕߍ߫. ߏ߬ ߞߍ ߝߊ߬ߙߊ߲߬ߛߌ߬ ߓߘߊ߫ ߢߌ߲߭ ߝߊ߲߬ߞߊ߬ߡߊ ߘߏ߫ ߛߐ߬ߘߐ߲߫ ߠߴߌߞߘߐ߫ ߏ߬ ߘߌ߫߸ ߛߌߦߊߦߊ ߡߊ߬ߘߎ߮ ߘߐ߫ ߊ߬ ߣߌ߫ ߞߍ߬ߟߍ ߝߊ߲߬ߝߘߊ߬ߧߊ ߝߣߊ߫ ߘߐ߫߸ ߡߍ߲ ߘߐ߫߸ ߣߌ߫ ߕߎ߬ߡߊ߬ߘߐ߫ ߞߟߊߘߊ ߘߌ߫ ߛߋ߫ ߟߊߞߊ߬ ߟߊ߫ ߕߟߋ߬ߓߐ ߘߐ߫ ߊ߬ ߣߴߊߟߏߡߊ߲ߘߎ߯ ߕߍ߫߸ ߊ߬ ߣߌ߫ ߞߟߊߘߊ߫ ߜߘߍ߫ ߌ߲ߘߌ߫ ߣߴߊ߬ ߣߊ߬ ߘߊ߫ ߓߍ߲߬ ߞߍ߬ߟߍ ߘߏ߲߭ ߡߵߊ߬ ߣߌ߫ ߊ߲߬ߜ߭ߌ߬ߟߋ߬ߘߎ߰ ߕߍ߫߸ ߏ߬ ߓߊ߰ ߞߍ߫ ߕߑߛߊߙ ߡߊ߲߬ߛߊ߬ߟߊ ߘߌ߫ ߛߴߊ߬ߟߎ߬ ߟߊ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߣߌ߫ ߞߟߍ߬ߡߎߙߊ߲ ߠߎ߬ ߟߊߢߊ߬ ߟߊ߫ ߝߊ߬ߙߊ߲߬ߛߌ߬ ߡߊߣߊ߲ߞߎ߲ ߛߘߊ߫ ߘߐ߫. ߝߊߛ߭ߏߘߊ߫ ߞߏߖߊ߯ ߓߊ߲߫ ߣߍ߲ ߝߊ߬ߙߊ߲߬ߛߌ߬ ߣߌ߫ ߓߙߌߕߊ߲ߓߊ߫ ߟߎ߫ ߕߍ߫ ߁߈߉߈ ߠߊ߫߸ ߞߊ߬ߝߏ߫ ߝߌ߬ߟߊ ߏ߬ ߟߎ߫ ߞߵߊ߬ߟߎ߬ ߟߊ߫ ߥߙߎߣߍ߫ ߓߐߣߍ߲ߢߐ߲߰ߡߊ ߟߎ߬ ߘߊߘߐߓߍ߲߬. ߊߟߏߡߊ߲ߘߎ߯ ߡߊ߲߬ߛߊ߬ߟߊ ߟߊ߫ ߡߊ߬ߞߐ߬ߙߐ߲߬ߞߐ߬ߙߐ߲߬ߠߌ߲ ߣߌ߫ ߖߊ߬ߥߏ ߟߎ߬ ߟߊ߫ ߢߍߕߊ߮ ߖߐ߬ߘߐ ߥߊ߬ߙߊ ߡߍ߲ ߞߍ߫ ߘߴߊ߲߬ߜ߭ߑߟߋ߬ߘߎ߰ ߟߊ߫ ߁߉߀߄ ߠߊ߫߸ ߊ߬ ߣߌ߫ ߊߟߏߡߊ߲ߘߎ߯ ߝߊ߲߬ߞߊ ߥߊ߬ߙߊ ߡߍ߲ ߞߍ߫ ߘߊ߫ ߕߊߞߎߟߎ߲߫ ߞߏ ߘߐ߫ ߞߐ߰ߖߌ ߟߎ߬ ߞߊ߲߬߸ ߡߊ߲߬ߛߊ߬ߟߊ߫ ߘߍ߬ߣߍ߲ ߘߌ߬ߢߍ߬ ߘߊ߫ ߞߊ߬ ߓߐ߫ ߟߊ߬ߞߋ߲߬ߛߎ߬ߟߌ ߘߐ߫. ߞߵߊ߬ ߕߘߍ߬ ߕߋߏߝߌߟ ߘߋߟߑߞߊߛߋ߫ ߦߋ߫ ߝߊ߬ߙߊ߲߬ߛߌ߫ ߞߐߞߊ߲ߞߏ ߟߎ߬ ߞߏߕߌ߯ߦߊ ߟߊ߫߸ ߊ߬ ߛߎߘߊ߲߫ ߘߊ߫ ߝߊ߬ߙߊ߲߬ߛߌ߬ ߣߴߊ߲߬ߜ߭ߑߟߋ߬ߘߎ߯ ߟߎ߬ ߡߊ߬ߘߏ߲߬ߢߐ߲߰ߠߊ ߘߐ߫ ߓߍ߲߬ߘߐ߫ ߖߟߎ߬ߟߊ߬ߞߊ ߟߊ߫ ߁߉߀߄ ߠߊ߫. ߏ߬ ߘߏ߲߬ ߝߣߊ߫ ߕߎ߲߬ ߕߍ߫ ߢߌ߲߬ߧߊ ߓߍ߲߬ߘߐ߫ ߘߌ߫ ߖߡߊ߬ߣߊ ߝߌ߬ߟߊ ߟߎ߬ ߕߍ߫߸ ߞߏ߬ߣߵߊ߬ߟߎ߬ ߟߊ߫ ߟߊ߬ߕߍ (ߢߍߛߌ߮) ߟߎ߬ ߟߋ߬ ߞߊ߬ߟߊ߲߬ߞߊ߬ߟߊ߲߬ߣߍ߲߫ ߕߘߍ߬ ߦߋ߫. ߞߐ ߟߊ߫߸ ߡߊ߲߬ߛߊ߬ߟߊ߫ ߘߍ߬ߣߍ߲ ߣߌ߫ ߌ߬ߙߌ߬ߛߌ߬ ߣߌ߫ ߝߊ߬ߙߊ߲߬ߛߌ߬ ߟߎ߫ ߞߵߊ߬ߟߎ߬ ߕߍߟߊߘߐߞߏ ߟߎ߬ ߘߊߘߐߓߍ߲߬ ߊߖ߭ߌ߫ ߁߉߀߇ ߟߊ߫߸ ߞߵߊ߬ߟߎ߬ ߟߊ߫ ߣߌ߬ߣߌ߬ߟߌ ߕߌ߲߬ߞߎߘߎ߲ ߠߎ߬ ߘߊ߲߬ߠߊߕߍ߰ ߔߍߙߑߛߌ߫߸ ߊߝߑߜ߭ߊߣߌߛߑߕߊ߲߫߸ ߊ߬ ߣߌ߫ ߛ߭ߌߣߌ߲߬. ߞߊ߬ ߓߊ߲߫ ߞߊ߬ ߛߊ߬ߓߊ߫ ߓߍ߲߬ߣߍ߲ ߥߟߏ߫. ߢߌ߲߬ߧߊ ߏ߬ ߟߋ ߥߙߊ߬ ߘߊ߫ ߞߊ߬ ߥߊ߫ ߞߍ߫ ߝߐߢߐ߲߯ߞߐ ߖߐ߬ߘߐ ߥߊ߬ߙߊ ߘߌ߫.